2011.gada 28.jūnijā Noteikumi Nr.498

Rīgā (prot. Nr.40 9.§)

**Noteikumi par Latvijas būvnormatīvu LBN 201-10**

**"Būvju ugunsdrošība"**

Izdoti saskaņā ar

Būvniecības likuma

2.panta ceturto daļu

1. Noteikumi apstiprina Latvijas būvnormatīvu LBN 201-10 "Būvju ugunsdrošība" (turpmāk – būvnormatīvs LBN 201-10).

2. Sabiedrības ar ierobežotu atbildību "Latvijas standartizācijas, akreditā­cijas un metroloģijas centrs" pēc Ekonomikas ministrijas un Iekšlietu ministrijas ieteikuma interneta vietnē [www.lvs.lv](http://www.lvs.lv) publicē to Latvijas nacionālo standartu sarakstu, kurus piemēro būvnormatīva LBN 201-10 izpildei.

3. Būvnormatīva LBN 201-10 prasības ieslodzījuma vietās, īslaicīgās aizturēšanas vietās, sociālo pakalpojumu iestādēs, ārstniecības iestādēs un citās būvēs, kurās kompetentas iestādes ir ierobežojušas personu pārvietošanās brīvību, piemēro tiktāl, cik tās nav pretrunā ar šo iestāžu darbību reglamentējošo normatīvo aktu prasībām, kas saistītas ar brīvības atņemšanu un ierobežotām personas tiesībām brīvi pārvietoties.

4. Būvizstrādājumu ugunsreakcijas klases nosaka saskaņā ar būvnormatīva LBN 201-10 pielikuma 4.tabulu.

5. Atzīt par spēku zaudējušiem Ministru kabineta 2007.gada 11.decembra noteikumus Nr.866 "Noteikumi par Latvijas būvnormatīvu LBN 201-07 "Būvju ugunsdrošība"" (Latvijas Vēstnesis, 2007, 203.nr.).

6. Būvprojekti, kuri noteiktā kārtībā akceptēti vai iesniegti akceptam līdz 2011.gada 31.decembrim un kuru tehniskie risinājumi atbilst attiecīgajā laikposmā spēkā esošo normatīvo aktu prasībām, nav jāpārstrādā atbilstoši būvnormatīva LBN 201-10 prasībām. Būvprojektus, kuri izstrādāti, pamatojoties uz plānošanas un arhitektūras uzdevumiem, kas izsniegti līdz 2011.gada 31.decembrim, var nepārstrādāt atbilstoši šo noteikumu prasībām.

7. Noteikumi stājas spēkā 2012.gada 1.janvārī.

Ministru prezidents V.Dombrovskis

Ekonomikas ministrs A.Kampars